**С Т А Н О В И Щ Е**

на проф. д-р Пламен Митев, преподавател в Исторически факултет

по процедурата за заемане на академичната длъжност „доцент”

по професионално направление 2.2. История и археология

(История на българските земи ХV - ХVІІ в.)

за нуждите на Исторически факултет (ДВ, бр. 105 от 11. 12. 2020 г.)

Гл. ас. д-р Милена Иванова Петкова-Енчева е единственият кандидат в обявения от Софийския университет „Св. Климент Охридски” конкурс за „доцент” по професионално направление 2.2. История и археология (История на българските земи ХV – ХVІІ век). В конкурса тя участва с две монографии и 13 студии и статии, отпечатани в авторитетни научни списания и тематични сборници. Осем от публикациите са на чужд език (2 на турски език и 6 на английски език), като седем от тях са включени в чуждестранни специализирани издания.

Едната от двете монографии – „Централните Балкани и османците. Демографско развитие и аграрна икономика в Източния дял на Тракийската низина през ХVІ век” (№2) съвпада по същество с успешно защитената през 2009 г. докторска теза на Милена Петкова-Енчева, затова тя няма да бъде разглеждана в настоящето становище. Втората монография – „Между Анатолия и Румелия. Юруците и стопанското райониране на части от Централните Балкани, средата на ХV – средата на ХVІ век” (№ 1) отговаря на всички изисквания за хабилитационен труд и убедително илюстрира изследователския почерк на Милена Петкова-Енчева. Поставяйки си за цел да осветли динамичните демографски промени през ХV-ХVІ в. в Горнотракийската низина, тя проучва значителен по обем и разнообразен по характер изворов материал, съпоставя битуващите в досегашната историческа книжнина изводи и оценки, и аргументирано излага своята интерпретация за преселението на големи номадски групи от района на Мала Азия в днешните български земи. Авторката демонстрира задълбочено познаване на наличната научна литература и умение за критично анализиране, обобщение и осмисляне на издирените документални свидетелства. Безспорен принос в монографията е включването в научно обращение на нов фактологически материал за нашата история, извлечен от османските архиви, както и детайлното проследяване на механизмите на стопанска и социокултурна адаптация на караманските юруци към заварената от тях обстановка в новозавоюваните от Османската империя балкански територии. Похвални са и усилията на авторката да проследи етапите на усядане на пристигащите от Анатолия заселници, както и да съпостави типовете селища, които те създават. Внимание заслужава и предложеният от д-р Милена Петкова прочит на вътрешнообщностните трансформационни процеси, съпътстващи миграцията и постепенно по-трайно установяване на юрушките групи от Караман в Румелия.

Сред студиите и статиите, с които д-р Милена Петкова-Енчева участва в конкурса, се откроява група от 6 текста (№№ 3, 5, 6, 8 10 и 13), тематично свързани с историята на Старозагорската каза през първите столетия на османското владичество. В отбелязаните публикации, анализирайки и обобщавайки извлечената от достъпния османски архивен материал информация, авторката надгражда постигнатото от нея в докторската ѝ теза и допринася съществено за изясняване на различни аспекти от административния статут, стопанското развитие, демографския и архитектурния облик на казата. Признание в същата посока заслужават и разработките за Хасковската и Севлиевската кази (№№ 11, 12 и 14). Ценни наблюдения и констатации са направени за някои съдебно-административни практики на местните власти при определяне границите на селските землища (№ 10, 13), промяна на статута на отделни селища (№ 10), настаняване на заселници (юруци - № 4, маджари - № 8, мюсюлмани - № 14). Показателни за изследователския усет и подход на д-р Милена Петкова са опитът за уточняване на южната граница на Шишманова България (№ 7), удачно изготвената типологизация на османските документи за Севлиево и Севлиевско от фондовете на отдел „Ориенталски сбирки” към НБКМ и на Османския архив в Истанбул (№ 12), афинитетът към неразработвани от родната историопис теми и проблеми като чумната епидемия на Балканите в края на ХVІІ и началото на ХVІІІ в. (№ 9 – в съавторство с проф. Надя Манолова-Николова). Приносни за специалистите в областта на османската палеография и дипломатика са добре аргументираните уточнения за спецификите при вписването на копия от съдебни протоколи в османските данъчни регистри (№ 13). Стремежът към прилагане на иновативни методи за работа с историческите извори проличава и от последователно демонстрираното от д-р Петкова разбиране за необходимостта от разработване и прилагане на подходящи дигитални платформи при използването на архивното ни наследство (№ 15).

Представената за конкурса научна продукция илюстрира по категоричен начин качествата и способностите на Милена Петкова-Енчева като изследовател на Късното българско средновековие. Солидната общоисторическа и езикова подготовка, които тя притежава, както и широкият диапазон на нейните научни интереси, я открояват като компетентен експерт и модерно мислещ учен. Безспорен атестат за професионалната зрялост на гл. ас. д-р Милена Петкова-Енчева е и нейната преподавателска дейност. Основните лекционни курсове, които тя води в различни бакалавърски и магистърски програми на Исторически факултет, са съобразени с най-новите постижения в областта на османистиката и българистиката. Умее да привлича вниманието и да печели доверието на своите студенти. Представя достойно факултетната колегия на авторитетни международни и национални форуми, участва активно и в 10 научно-изследователски проекта, като на два от тях е била и ръководител.

Процедурните изисквания на Закона за развитието на академичния състав в Република България и Правилника за неговото приложение са спазени. Кандидатът отговаря и на всички предвидени допълнителни изисквания в Правилника на Софийския университет за заемане на академичната длъжност „доцент”, което ми дава основание убедено да препоръчам на Уважаемото научно жури да избере гл. ас. д-р Милена Петкова-Енчева за „доцент”.

проф. д-р Пламен Митев

София, 21. 04. 2021 г.